عومهر عەلی محەمەد
چهپى كوردى له ئێستادا كه خۆى له PKK و HDP و پێشتر BDP خۆى دهبینییهوه، له بهردهم بارودۆخى نوێى توركیای دوای ههڵبژاردنهكانى 24ی حوزهیران، دهكهوێته بهردهم بهرپرسیاریهتیى نوێ و له ههندێك وێستگهشدا پێویستى به بهخۆداچوونهوه و داڕشتنى بهرنامهى سیاسیى نوێ ههیه، چونكه له دواى ئهم ههڵبژاردنهوه پارته ئۆپۆزسیۆنهكان ناتوانن بهشێوه تهقلیدییهكهى پێشوو كارى سیاسى درێژه پێ بدهن و بچنهوه ههڵبژاردنهكانهوه، ئهگهر به گۆڕانكارى ڕیشهیى نهبێت.
چهپى كورد به ڕابهرایهتیى ههدهپ له دواى 2012وه به گهرمى بهشداریى ههڵبژاردنهكانى كردووه، سهرهڕاى ئهوهى توانیویهتى بهربهستى 10% ببڕێت، بهڵام له دواى ئهوه نهیتوانیوه ههنگاوى بهرهوپێشتر بنێت، چونكه ئهوهى دهبینرێت لهسهر ئاستى گشتى توركیا، ههندێكجار ههدهپ وهك تهنها پارتێكى سیاسى مهدهنى نهمایهوهو تێكهڵ بوو لهگهڵ زۆر دۆسیهى تردا، بهتایبهتیش لهژێر ههژموونی PKKدا نهیتوانیوه ڕزگارى ببێت.
لهدواى قهیرانى سیاسى سوریاو دروستبوونى پهیهده و پشتیوانى لێكردنیان لهلایهن پارتى كرێكاران و دروستكردنى كانتۆنهكان، پارتى كرێكاران چووه قۆناغێكى نوێوهو زیاتر ویستى كه وهك هێزێكى كاریگهر ڕۆڵى كارا بگێڕێت، بهتایبهتیش له كوردستانى باكوردا، ڕهوتى سیاسى كورد له كوردستانى باكور كهوته ژێر كاریگهرى ئهم ڕهوته نوێیهو ئهوانیش پشتیوانیان له پهیهده و كانتۆنهكانى كرد له سوریاو ویستیان ئهم ئهزموونهش بگوازنهوه بۆناو كوردستانى باكور و بۆ ئهم مهبهستهش سهڵاحهدین دهمیرتاش و یوكسیكداغ پشتیوانیان له سیاسهتى بنیاتنانى كانتۆنى هاوشێوهى سوریا كرد و بونه پشتیوانى لێدانى خهندهق لهناو شارهكان، بهمهش به تهواوى HDP تێكهڵ به سیاسهتى پارتى كرێكاران بوو، ههروهها له سهردانهكهى دهمیرتاش بۆ ڕوسیاش، دژایهتى توركیاى كرد لهكاتى خستهخوارهوهى فرۆكهیهكی جهنگى ڕوسیا له لایهن سوپای توركیاوه، بهم ههنگاوانه ههدهپ چووه بهرهى شهڕى پارتى كرێكاران دژ به دهوڵهت و دهوڵهتیش لهكاتى دهستپێكردنهوهى شهڕ لهگهڵ پارتى كرێكاران، هاوشێوهى ئهوان كهوته دژایهتیكردن و لێدان و گرتن و فشارێكى زۆریشى لهسهر هاوسهرۆكان و كوتله پهرلهمانیهكهیان دروست كرد و ههندێكیان حهسانهى پهرلهمانیان لهسهر ههڵگیراو دواجار دهمیرتاش خرایه زیندانهوه.
ئێستا لهم بارودۆخهدا كه جارێكى تر بهشدارى ههڵبژاردنیان كردۆتهوهو توانیویانه بهربهستى 10% ببڕن و دهمیرتاشیش وهك كاندیدى كورد بهشدارى ههڵبژاردنى كردووه، ئایا دهبێت پهیهده چى بكات و چۆن ببێته نوێنهرى ئهو هاوڵاتیانهى كه دهنگیان پێ داوهو چۆن به پلان و بهرنامهیهكى نوێوه كارى سیاسى بكات؟، ئهم دۆخهى ئێستا جیاوازه له دۆخى پێشوو بهتایبهتیش له كاتێكدا كه سیستمى سیاسى له پهرلهمانیهوه گۆڕاوه بۆ سهرۆكایهتى و ئهردۆگان زۆربهى دهسهڵاتهكانى لهدهستدا كۆبۆتهوهو ڕۆڵى پهرلهمانیش لاواز كراوهو له خولى یهكهمیشدا و به جیاوازیهكى زۆر له پێش كاندیدهكانى تر توانى متمانهى خهڵك بهدهست بهێنێتهوه، ئهم بارودۆخه نوێیه نهك بۆ ههدهپ بهڵكو بۆ ههموو ئۆپۆزسیۆن زۆر دژواره.
ههدهپ له ئاڕاستهى سیاسى ئێستادا وادهردهكهوێت خۆى وهك پارتێكى چهپ خۆی نمایش بكات و كارى ستراتیجى لهگەڵ چهپى توركیدا بكات و له كایهى فراوانى توركیا كاربكات، بهتایبهتیش لهڕووى نزیكى و كاركردنى لهگهڵ جهههپه.
نزیكبوونهوهى ههدهپ له جهههپه و پشتیونى كردن له محهرهم ئینجه كاندیدى جهههپه بۆ سهرۆكایهتى و وهستانهوه بهرامبهر به ئهردۆگان وایكردووه كه له ڕوه توركیهكهشیهوه بكهوێته بهر جۆرێكى تر له توڕهیى ئهردۆگان لهلایهك و لهلایهكى تریشهوه توڕهیى بهشێك له هاوڵاتی لیبراڵ و موحافهزهكارى كورد، ئهمهش به ڕونى لهم ههڵبژاردنهى دوایدا دهركهوت، كه بینیمان دهنگى ههدهپ له شاره كوردیهكان كهمى كردووه و دهنگى ئهكهپه زیادى كردووه.
ئهم شێوازه كاركردنهى ههدهپ به ئاڕاستهى چهپ بوهته هۆى ورده ورده دوركهوتنهوهى له دهنگدهرى كورد، چونكه ههدهپ ئهگهر لهڕووى ئایدیۆلۆژیاشهوه چهپ بێت دهبێت به ئاڕاستهى چهپى ئازادیخواز ههنگاو ههڵبگرێت نهك چهپى ڕادیكاڵ.
ههدهپ ئهبێت ئهو ڕاستیه بزانێت كه چهپى كورد و چهپى تورك ناتوانن بهیهك ئاڕاستهى سیاسى كاربكهن و زۆرجاریش له ههندێك وێستگهدا ڕوبهڕووى یهكتر دهبنهوه. چونكه چهپى تورك له زۆر ڕوهوه كێشهیهكى لهگهڵ ئهردۆگاندا نیه بهتایبهتى لهڕووى سهروهرى دهوڵهت و پاراستنى بهرژهوهندیهكانى نهتهوهى تورك و جهخت كردنهوه له پێناو توركیایهكى بههێز لهڕووى سهربازى و پاراستنى شوناسى تورك بوون و بوونى ئازادى سیاسى تهواو بۆ بهشدارى سیاسى هاوڵاتیهكى تورك له ژیانى سیاسى دا.
بهڵام بهنیسبهت چهپێكى كورد ئهگهر بڕیاربێت له پێناو كێشه نهتهوایهتیهكهدا كار بكات لهگهڵ ههموو ئهم شتانهدا ناكۆكه و دهبێت خهباتى بۆ بكات لهپێناو ئهوهى كه بیانهێنێتهدى بۆ هاوڵاتیهكانى، ڕاسته ههدهپ وهك پارتێك ناسراوه كه نوێنهرایهتى كورد بكات، بهڵام له واقیعدا ناتوانێت ئهو كاره بكات چونكه هادهپ پارتى دیموكراتى گهلانى توركیایه و خۆى به پارتێكى چهپى عهلمانى پێناسه دهكات، له ئێستاشدا لهناو ئهو 67 ئهندام پهرلهمانه تهنها 27 یان كوردن و ئهوانى تریش چهپى تورك و نهتهوهكانى ترن، واته كورد كهمینهیه لهناو هادهپدا، لهكاتێكدا AKP خاوهنى 77 ئهندام پهرلهمانى كورده، كهواته ئهمه پێویستى به ههڵوهستهكردن ههیه ههتا كایهیهكى سیاسى وا دروست بكرێت كه ههموو كوردهكان به یهك ئاڕاستهى سیاسى كاربكهن بۆ خزمهتى هاوڵاتى كورد نهك ئادیۆلۆژیاى سهربه حیزبهكانیان، ئهمهش ئهوه دهخوازێت ههدهپ به بهرنامهیهكى سیاسى نوێوه كار بكات كه وهڵامدهرهوهى داواكارى هاوڵاتى كورد بێت نهك لهژێر داخوازى ئایدیۆلۆژیاو چهپى ڕادیكاڵدا كار بكات، چونكه ئهم ئاراستهیه دهبێته مایهى زیاتر دوركهوتنهوهى هاوڵاتى كورد و لهههمانكاتدا فشار و توڕهیى ئهكهپهش بۆسهرى زیاد دهكات.